Pia Olsen Dyhr (SF), 2013-11-13:
Jeg har tidligere været inde på, at det her er et område, som regeringen tager alvorligt, og som den har afsat midler til.
Graffitien bliver også løbende afrenset på landets største stationer, herudover i de tilfælde, hvor graffitien er sikkerhedskritisk eller anstødende.
For så vidt angår spørgsmålet om fjernelse af graffiti inden for 48 timer, kan jeg oplyse, at der i det føromtalte samarbejde mellem Banedanmark og DSB på 87 stationer rundtomkring i landet er krav om, at graffiti skal fjernes på de 12 fokusstationer inden for 24 timer og inden for en uge på de resterende 75 stationer.
Ifølge Banedanmark er det ikke sikkerhedsmæssigt muligt at indføre et generelt 48-timerskrav.
Det skyldes, at reglerne for jernbanesikkerhed og hensynet til regulariteten i togdriften betyder, at Banedanmarks personale ikke kan udføre såkaldt akut arbejde i sporet med en frist på 48 timer.
Akut arbejde i sporet er arbejde, der er til hinder for afviklingen af togdriften, herunder bl.a. signalfejl, nedrevne køreledninger m.v. Og da det både handler om sikkerhed og om at sørge for, at togene også kommer til borgerne, er der visse tilfælde, hvor det ikke kan lade sig gøre inden for 48 timer.
Lad mig indlede med at understrege, at vi allerede i dag gør en del for at bekæmpe graffiti.
Graffiti bliver i dag afrenset løbende på landets stationer.
Det indgår både i Banedanmarks og DSB's bevillinger.
Afrensning af graffiti sker først og fremmest, hvor der er en sikkerhedsmæssig risiko for afvikling af togdriften.
Det handler om graffiti, der dækker togsignaler og skilte langs jernbanen.
Derudover fjerner vi også graffiti i forbindelse med det løbende vedligeholdelsesarbejde.
Banedanmark har gennem en årrække haft et tæt økonomisk samarbejde med DSB omkring fjernelsen af graffiti på stationer, og det er fra 2013 blevet intensiveret.
Erfaringen fra det arbejde vil danne basis for udbud af graffitirens på i alt 87 stationer i hovedstadsområdet.
De berørte stationer vil herefter få fjernet al graffiti, og derefter vil fladerne blive behandlet med en særlig graffitioverflade, sådan at det i fremtiden bliver nemmere at afrense ny graffiti.
De resterende stationer afrenses løbende.
Prioriteringen foretages af hensyn til ressourcerne ud fra mængden af kunderne på det pågældende areal samt den erfaringsmæssige graffitibelastning.
Banedanmark bruger årligt 2-3 mio. kr. på indsatsen til graffitibekæmpelse – en indsats, der fortsætter frem mod 2020 i tæt samarbejde med operatørerne.
Samarbejdet blev indledt i forlængelse af den politiske aftale »En grøn transportpolitik« om en særlig indsats for afrensning af graffiti på landets stationer, der blev indgået i 2009.
I 2010 igangsatte DSB og Banedanmark derfor en landsdækkende indsats, hvor der blev brugt 9 mio. kr. på afrensning af al graffiti på de kundevendte områder på landets stationer.
Det vil sige, at der i den indsats blev fjernet graffiti på alle stationer og stationsnære bygningsværker, broer m.v., men ikke på konstruktioner på de strækninger, som jeg kan forstå at hr. Jan E. Jørgensen også har interesse for.
Endvidere kan jeg oplyse spørgeren om, at DSB i 2012 afrensede i alt 1.666 togsæt, og omkostningerne alene til afrensningen var 4 mio. kr.
Samlet set mener jeg, at den nuværende indsats er på et fornuftigt niveau under hensyntagen til de ressourcer, der er til rådighed.